Budyšin (K/SN). Stolica Hornjeje Łužicy, sprjewine město Budyšin, nabywa spochi atraktiwnosće. W tym zwisku smě so na to pokazać, zo je w prěnim połlěće 2017 ze starych zwjazkowych krajow 73 wosobow do Budyšina přićahnyło, tuž po lěće 1990 prěni raz wjac, hač je z města tam ćahnyło. Přiwšěm je tu trochu mjenje wobydlerjow. Byrnjež ličba porodow dale na poměrnje wysokim niwowje była (97 w II. kwartalu), je ju ličba zemrětych přetrjechiła (137 w II. kwartalu).
Zwjeselace je dobre wuwiće na dźěłowych wikach. Hdyž bě so kwota bjezdźěłnosće wjele lět nad 10 procentami hibała, wučinja wona aktualnje 9,4 procenty. Wosebje přihódne při tym bywa, zo je so ličba staršich bjezdźěłnych nahladnje pomjeńšiła, a to na 14,5 procentow. Wotpowědna statistika tež wupokazuje, zo je Budyšin dźěłowe srjedźišćo regiona. Tu je 26 550 socialnje zawěsćenych dźěławych registrowanych. Dźěłowych městnow je pak w měsće hišće wjac. Statistika njezapřijima na přikład samostatnych abo sobu dźěłacych swójbnych a tež nic mało zasłužacych.
szl_Latn szl_Latn